Γνωμοδότηση της Οικονομικής και Κοινωνικής Επιτροπής με θέμα "Prism 2000" (Παρατηρητήριο Ενιαίας Αγοράς)

(2001/C 116/23)

Στις 13 Ιουλίου 2000, και σύμφωνα με το άρθρο 23, παράγραφος 3, του Εσωτερικού Κανονισμού της, η Οικονομική και Κοινωνική Επιτροπή αποφάσισε να καταρτίσει γνωμοδότηση για το "Prism 2000" (Παρατηρητήριο Ενιαίας Αγοράς).

Το τμήμα "Ενιαία αγορά, παραγωγή και κατανάλωση", στο οποίο ανατέθηκαν οι προπαρασκευαστικές εργασίες της ΟΚΕ, κατάρτισε τη γνωμοδότησή του στις 27 Σεπτεμβρίου 2000 με βάση εισηγητική έκθεση των κ.κ. Liverani και Glatz.

Κατά την 377 η σύνοδο ολομέλεια (συνεδρίαση της 29ης Νοεμβρίου 2000), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Προκαταρκτικές παρατηρήσεις

1.1. Το Παρατηρητήριο της Ενιαίας Αγοράς (ΠΕΑ) αποφάσισε να προβάλει τις συνεταιριστικές δράσεις που αναλαμβάνονται σε τοπικό επίπεδο και αξίζει να διαδοθούν ευρύτερα στην ενιαία αγορά διότι μπορούν να αποτελέσουν κινητήρια δύναμη λόγω του καινοτόμου και υποδειγματικού χαρακτήρα τους και της επιτυχίας που έχουν σημειώσει. Προς το σκοπό αυτό, το ΠΕΑ καταγράφει τις "καλύτερες πρακτικές" μέσω της δημιουργίας της βάσης δεδομένων "Prism" (Έκθεση προόδου για τις Πρωτοβουλίες στην Ενιαία Αγορά).

Στόχος της παρούσας γνωμοδότησης της Οικονομικής και Κοινωνικής Επιτροπής (ΟΚΕ) είναι να παράσχει το απαραίτητο πλαίσιο για τη συνεχή ενημέρωση, μέσω ευρωπαϊκής έρευνας, της βάσης δεδομένων "Prism". Αυτή είναι μία πρώτη έκθεση δεδομένου ότι το σχέδιο "Prism" θα αποτελεί αντικείμενο ετήσιας ενημέρωσης βάσει μίας γνωμοδότησης αξιολόγησης που θα προβαίνει στον απολογισμό των εμποδίων που συνεχίζουν να υφίστανται στην ενιαία αγορά(1).

1.2. Η έρευνα "Prism" έχει προσδιορίσει ήδη 100 πρωτοβουλίες σε διάφορους τομείς οι οποίες συμβάλουν στη διευκόλυνση της λειτουργίας της ενιαίας αγοράς. Οι εν λόγω πρωτοβουλίες μπορούν να αναζητηθούν στην διαλογική βάση δεδομένων Prism της Οικονομικής και Κοινωνικής Επιτροπής που περιλαμβάνεται στην ιστοθέση της ΟΚΕ (http:/www.esc.eu.int/).

1.3. Η βάση δεδομένων Prism συγκεντρώνει τις πρωτοβουλίες για την ενιαία αγορά υπό τους τέσσερις ακόλουθους τίτλους:

A. Ενημέρωση και υποστήριξη

B. Διαδικασίες επίλυσης προβλημάτων

Γ. Συμπράξεις

Δ. Συμφωνίες, κώδικες συμπεριφοράς.

1.4. Οι πρωτοβουλίες που περιλαμβάνονται στη βάση δεδομένων Prism είναι συνεταιριστικές και δεν έχουν άμεσο κερδοσκοπικό χαρακτήρα: εξαιρούνται όλες οι πρωτοβουλίες που έχουν βιομηχανικό, χρηματοοικονομικό, και εμπορικό χαρακτήρα και αφορούν άμεσα την αγορά (ακόμη και στην περίπτωση που οι εν λόγω πρωτοβουλίες συμβάλλουν στη βελτίωση της λειτουργίας της αγοράς). Ακόμη, δεν λαμβάνονται υπόψη οι πρωτοβουλίες που περιορίζονται στην εκπροσώπηση ορισμένων τοπικών ή συντεχνιακών συμφερόντων, οι οποίες δεν παράγουν προστιθέμενη αξία. Οι εν λόγω πρωτοβουλίες αφορούν, στο σύνολό τους ή στην πλειοψηφία τους, την ενιαία αγορά των 15 κρατών μελών. Όμως, ορισμένες εξ αυτών αφορούν και τις σχέσεις με χώρες που συνδέονται άμεσα με την ενιαία αγορά (βλέπε χώρες του Ευρωπαϊκού Οικονομικού Χώρου, υποψήφιες προς ένταξη χώρες).

1.5. Το ΠΕΑ έχει λάβει υπόψη, όσον αφορά τις πρωτοβουλίες, διάφορα κριτήρια και ιδιαίτερα τα ακόλουθα:

- τον υποδειγματικό τους χαρακτήρα (πρωτοτυπία, καινοτομία),

- τη σχέση κόστους/οφέλους (προϋπολογισμός, διοικητική μέριμνα),

- την επίδρασή τους (άμεση επίδραση για τους συμμετέχοντες, πιθανή επίδραση για τους μη συμμετέχοντες), και

- τις προοπτικές τους (διάρκεια, πιθανή συνέργια).

2. Η ενιαία αγορά οδήγησε στην σημαντική αύξηση του αριθμού των αναλαμβανόμενων πρωτοβουλιών

2.1. Στόχος των πρωτοβουλιών που αναλαμβάνουν οι οικονομικοί και κοινωνικοί φορείς, στο πλαίσιο πάντα του σεβασμού των κανονισμών και οδηγιών που καθορίζουν τους βασικούς κανόνες του παιχνιδιού, είναι ο προσδιορισμός των καταλληλότερων εξ αυτών και η ανάληψη, στο πλαίσιό τους, συγκεκριμένων δράσεων σχετικά με την πραγματοποίηση επενδύσεων και ανταλλαγών, τη δημιουργία θέσεων απασχόλησης, και τη σύναψη εταιρικών σχέσεων.

2.2. Οι εν λόγω πρωτοβουλίες αναλαμβάνονται σε όλα τα επίπεδα (ευρωπαϊκό, εθνικό, περιφερειακό, τοπικό, διασυνοριακό) καθώς και από διάφορους φορείς (Ευρωπαϊκή Επιτροπή, δημόσιες αρχές, επιχειρήσεις, επαγγελματικές ή συνδικαλιστικές οργανώσεις, καθώς και άλλες οργανώσεις της κοινωνίας των πολιτών).

2.3. Οι εν λόγω πρωτοβουλίες ανταποκρίνονται στις ανάγκες των πλέον διαφορετικών τομέων της οικονομικής και κοινωνικής ζωής και καθιστούν βασικά δυνατή τη σύναψη εταιρικών σχέσεων σε όλα τα επίπεδα. Η πλειοψηφία των εν λόγω πρωτοβουλιών αποσκοπεί στην ενθάρρυνση των επιχειρήσεων οι οποίες αντιμετωπίζουν προβλήματα στην ενιαία αγορά ή επιθυμούν να αξιοποιήσουν στο μέγιστο τις ευκαιρίες που παρέχει η ενιαία αγορά.

2.4. Ο συνδυασμός των δυνατοτήτων που προσφέρει η ενιαία αγορά καθώς και η επέκταση των κοινοτικών προγραμμάτων είχε ως αποτέλεσμα να εξαλειφθεί βαθμιαία η διάκριση μεταξύ ευρωπαϊκών, εθνικών, και τοπικών δραστηριοτήτων και να δοθεί ένα ολοένα και περισσότερο ευρωπαϊκό περιεχόμενο σε πολυάριθμες πρωτοβουλίες που αναλαμβάνονται σε τοπικό επίπεδο.

2.5. Θα πρέπει να σημειωθεί ότι οι περισσότερες πρωτοβουλίες που περιλαμβάνονται στη βάση δεδομένων Prism έχουν αναληφθεί πρόσφατα: το 50 % κατά τη διάρκεια των πέντε τελευταίων ετών και το 80 % κατά τη διάρκεια των δέκα τελευταίων ετών.

2.6. Ο αριθμός και η πολυμορφία των εν λόγω πρωτοβουλιών αυξάνονται συνεχώς

2.6.1. H επέκταση των ελευθεριών που απολαμβάνουν οι διάφοροι φορείς στην ενιαία αγορά είχε ως αποτέλεσμα την εντυπωσιακή αύξηση τόσο του αριθμού των πρωτοβουλιών που αναλαμβάνονται όσο και της πολυμορφίας τους:

2.6.2. οι κοινοτικές ενισχύσεις, που αυξάνονται συνεχώς, συνέβαλαν στην ανάληψη περισσότερων πρωτοβουλιών συμπράξεων με σκοπό την καλύτερη αξιοποίησή τους (ιδιαίτερα όσον αφορά τις περιφέρειες στις οποίες χορηγούνται κατά προτεραιότητα ενισχύσεις της ΕΕ),

2.6.3. η ανάγκη δημιουργίας συμπράξεων για την καλύτερη αξιοποίηση των δυνατοτήτων της ενιαίας αγοράς διαδραμάτισε, επίσης, σημαντικό ρόλο ανεξάρτητα από το εάν συνοδεύονταν από κρατικές ενισχύσεις ή όχι,

2.6.4. η θέσπιση του ευρώ, που διευκολύνει τις συναλλαγές και τις συγκρίσεις, θα δώσει νέα ώθηση στην ανάπτυξη των εν λόγω πρωτοβουλιών,

2.6.5. στην εν λόγω ανάπτυξη συμβάλλουν επίσης τα μέσα του Διαδικτύου με τη διάδοση των πληροφοριών και την διευκόλυνση των επαφών που παρέχουν,

2.6.6. η προετοιμασία της διεύρυνσης αποτέλεσε την πηγή πολλών πρωτοβουλιών που έχουν ως στόχο τη διευκόλυνση της υιοθέτησης του κοινοτικού κεκτημένου από τις υποψήφιες χώρες και την εντατικοποίηση των συναλλαγών,

2.6.7. από ένα σημείο και έπειτα, μετά τη δημιουργία μίας ορισμένης κρίσιμης μάζας που σήμερα έχει επιτευχθεί, οι διάφορες πρωτοβουλίες ανατροφοδοτούνται μέσω των επαφών και των αλυσιδωτών αντιδράσεων που προκαλούνται.

3. Η προέλευση των εν λόγω πρωτοβουλιών

3.1. Η Ευρωπαϊκή Επιτροπή υπήρξε η πηγή όχι μόνον ενός ολοένα και περισσότερο αυξανόμενου αριθμού οδηγιών και κανονισμών αλλά και της συμπλήρωσης των εν λόγω νέων κανονιστικών ρυθμίσεων με την κατάρτιση προγραμμάτων στήριξης των οικονομικών και κοινωνικών φορέων, συμβάλλοντας στη σύναψη εταιρικών σχέσεων και στη δημιουργία δικτύων. Η ανάληψη των εν λόγω πρωτοβουλιών είχε κυρίως ως στόχο:

α) τη στήριξη των οικονομικών παραγόντων, ιδιαίτερα των ΜΜΕ, μέσω των Ευρωπαϊκών Κέντρων Πληροφοριών για τις Επιχειρήσεις (Euro-info-centres), το δίκτυο των οποίων καλύπτει πλέον όλες τις περιφέρειες της ΕΕ (273 κέντρα), ιδιαίτερα στο πλαίσιο των επαγγελματικών οργανώσεων, των εμπορικών επιμελητηρίων, και των περιφερειακών διοικήσεων (συμπεριλαμβανομένων και των παραρτημάτων στις συνδεδεμένες χώρες). Παρά το γεγονός ότι τα Ευρωπαϊκά Κέντρα Πληροφοριών για τις Επιχειρήσεις αποτελούν σημαντική πρωτοβουλία που διευκόλυνε τη στήριξη πολυάριθμων επιχειρήσεων της ενιαίας αγοράς, δεν έχει ακόμη καταστεί δυνατή η επαρκής ενημέρωση των ΜΜΕ σχετικά με το έργο τους. Κατά συνέπεια, θα πρέπει να αναληφθεί μία νέα ευρωπαϊκή εκστρατεία ενημέρωσης σχετικά με τα εν λόγω Κέντρα Πληροφοριών για τον επιπλέον λόγο ότι τα κέντρα αυτά, λόγω του τόπου εγκατάστασής τους και των δυνατοτήτων που διαθέτουν, μπορούν να καταστούν οι μοναδικές "θυρίδες" ενημέρωσης των επιχειρήσεων και των κοινωνικοεπαγγελματικών κύκλων σχετικά με τη λειτουργία της ενιαίας αγοράς και των διαφόρων κοινοτικών πρωτοβουλιών·

β) την διενέργεια ερευνών με σκοπό την αξιολόγηση, μέσω εξαμηνιαίων πινάκων, της προόδου που σημειώνεται στην ενιαία αγορά. Οι εν λόγω έρευνες δίδουν τη δυνατότητα στους τοπικούς επιχειρηματίες να παρέχουν άμεσα στοιχεία για την αξιολόγηση της κατάστασης της ενιαίας αγοράς και κυρίως να προβαίνουν στην ιεράρχηση και τον προσδιορισμό των εμποδίων που θεωρούν ότι συνεχίζουν να παρεμβάλλονται στην απρόσκοπτη λειτουργίας της·

γ) την παροχή πληροφοριών προς τους καταναλωτές μέσω ενός δικτύου Ευρωθυρίδων (Euroguichets), το οποίο βρίσκεται ακόμη σε πειραματικό στάδιο και θα πρέπει να αναπτυχθεί περισσότερο (υφίστανται 11 κέντρα)·

δ) τη δημιουργία ενός δικτύου εξώδικη διευθέτησης των καταναλωτικών διαφορών, μέσω της προώθησης της εφαρμογής ταχύρυθμων, απλών, και όσο το δυνατόν λιγότερο δαπανηρών διαδικασιών που αποσκοπούν στην επίτευξη συμφωνίας μεταξύ των δύο μερών. Δεδομένου ότι το εν λόγω δίκτυο βρίσκεται ακόμη στο στάδιο του σχεδιασμού, θα πρέπει να διασφαλιστεί η εναρμόνισή του σε ευρωπαϊκό επίπεδο·

ε) την ανάπτυξη διασυνοριακών κοινωνικών συνεργασιών μέσω των κέντρων Εures, που επέτρεψαν ήδη την ανάληψη καινοτόμων δράσεων για τη διευκόλυνση της δημιουργίας διασυνοριακών αγορών εργασίας (υφίστανται 18 κέντρα)·

στ) την παρακολούθηση των εξελίξεων στις αγορές εργασίας μέσω της δημιουργίας ενός Ευρωπαϊκού Παρατηρητηρίου για την απασχόληση, που επέτρεψε την ανάπτυξη επιχειρησιακής συνεργασίας της Επιτροπής με τις κοινωνικές διοικήσεις των κρατών μελών·

ζ) την προώθηση των ανταλλαγών μεταξύ φοιτητών, καθηγητών, μαθητευόμενων και ερευνητών. Οι εν λόγω ανταλλαγές αναπτύχθηκαν σημαντικά σε ολόκληρη την ΕΕ κατά τη διάρκεια της τελευταίας δεκαετίας, ιδιαίτερα μέσω των προγραμμάτων Σωκράτης και Leonardo·

η) την ανάπτυξη του διαλόγου με τους πολίτες και τους επιχειρηματικούς κύκλους, με την ανάληψη ενημερωτικών εκστρατειών και την ανάπτυξη του διαλόγου, ιδιαίτερα όσον αφορά τα δικαιώματά τους στην ενιαία αγορά·

θ) τη συνεχή ενημέρωση των ευρωπαίων σχετικά με την πορεία των κοινοτικών δράσεων μέσω της βάσεως δεδομένων Εuropa, η οποία αποτελεί σήμερα την ευρύτερα χρησιμοποιούμενη ιστοθέση του Διαδικτύου στην Ευρώπη·

ι) την άμεση εξάλειψη των εμποδίων που παρεμβάλλονται μέσω της δημιουργίας κέντρων συντονισμού για την ενιαία αγορά σε όλα τα κράτη μέλη (βλέπε σημείο 3.2)·

ια) την προώθηση των ανταλλαγών μόνιμων υπαλλήλων μεταξύ των κρατών μελών, ιδιαίτερα στο πλαίσιο της τελωνειακής συνεργασίας. Οι εν λόγω ανταλλαγές έχουν τελευταία εξασθενήσει και, για το λόγο αυτό, θα πρέπει να ενισχυθούν τους με τον καθορισμό περισσότερο φιλόδοξων στόχων, δεδομένου ότι έχουν αυξηθεί σημαντικά οι κοινές προσπάθειες που θα πρέπει να αναλάβουν τα κράτη μέλη προκειμένου να βελτιώσουν τη λειτουργία της ενιαίας αγοράς·

ιβ) την πραγματοποίηση δοκιμών απλούστευσης των κανονιστικών διατάξεων με τη διασφάλιση της άμεσης συμμετοχής των χρηστών των εν λόγω διατάξεων, μέσω των προγραμμάτων SLIM (απλούστευση της νομοθεσίας στον τομέα της εσωτερικής αγοράς) και BEST (ειδική ομάδα για την απλούστευση του επιχειρηματικού περιβάλλοντος). Επί του παρόντος, τα εν λόγω σχέδια βρίσκονται σε πειραματικό στάδιο με ανεπαρκή αποτελέσματα, όσον αφορά την πραγματική επίδραση που έχουν στην κατάρτιση των κανονιστικών διατάξεων, κυρίως λόγω της καθυστέρησης που παρουσιάζει η λήψη των σχετικών αποφάσεων εκ μέρους του Συμβουλίου και του Κοινοβουλίου. Είναι απαραίτητο να βελτιωθεί η παρακολούθησή τους και να προωθηθεί η εφαρμογή τους σε ευρύτερη κλίμακα·

ιγ) την οργάνωση, μέσω των Ευρωπαϊκών Γραφείων που έχουν δημιουργηθεί σε διάφορες χώρες της Ένωσης, συστημάτων τεχνικής παρακολούθησης και ελέγχου μίας σειράς ειδικότερων πτυχών της ενιαίας αγοράς (φάρμακα, σήματα, περιβάλλον, κατάρτιση, κ.λπ.)·

ιδ) την ανάπτυξη διαπεριφερειακών συμπράξεων (EUROPARTENARIAT, INTERPRISE, κ.λπ.), που σήμερα, εν όψει των νέων προοπτικών που προσφέρει η καθιέρωση του ευρώ στην ενιαία αγορά, θα πρέπει να ενισχυθούν εκ νέου·

ιε) την ενθάρρυνση της μεταφοράς τεχνολογίας, κυρίως όσον αφορά τις ΜΜΕ, με την ενίσχυση των Διαρθρωτικών Ταμείων, ιδιαίτερα των προγραμμάτων περιφερειακής ανάπτυξης, και του προγράμματος πλαίσιο Ε& Α, στο οποίο συμμετέχουν ευρύτατα οι καινοτόμες μικρές επιχειρήσεις και το οποίο ενθαρρύνει τη σύναψη εταιρικών σχέσεων μεταξύ των μικρών επιχειρήσεων και των μεγαλύτερων επιχειρήσεων καθώς και των ερευνητικών κέντρων·

ιστ) την προώθηση έργων υποδομών μέσω μεγάλων διευρωπαϊκών δικτύων. Τα εν λόγω έργα έχουν σημειώσει σημαντική καθυστέρηση, σε σχέση με τους αρχικούς στόχους, κυρίως για λόγους διοικητικούς και χρηματοδοτικούς, και γι' αυτό η υλοποίησή τους θα πρέπει να επιταχυνθεί.

3.2. Σε κάθε κράτος μέλος δημιουργήθηκαν, με την προτροπή της Επιτροπής, Κέντρα Συντονισμού για την ενιαία αγορά με σκοπό την άμεση και διμερή, μεταξύ κρατών, διευθέτηση των προβλημάτων που παρεμβάλλουν εμπόδια στη λειτουργία της ενιαίας αγοράς. Επίσης, δημιουργήθηκαν χώροι επαφής τόσο για τους πολίτες όσο και για τις επιχειρήσεις σχετικά με την ενιαία αγορά.

3.2.1. Εκπρόσωποι του ΠΕΑ άρχισαν να επισκέπτονται τα Κέντρα Συντονισμού με σκοπό να επιβεβαιώσουν την αποτελεσματική λειτουργία τους και την κατάσταση που επικρατεί σε σχέση με τα προβλήματα που δεν έχουν ακόμη επιλυθεί. Συνοπτικά, οι επισκέψεις αυτές ήταν οι ακόλουθες:

Κατά τη διάρκεια των τελευταίων μηνών πραγματοποιήθηκαν επισκέψεις σε εκπροσώπους 6 Κέντρων Συντονισμού:

- στο Βερολίνο τον Ιούνιο του 1999·

- στο Λονδίνο και στο Δουβλίνο τον Ιούλιο του 1999·

- στο Ελσίνκι και στην Στοκχόλμη τον Σεπτέμβριο του 1999·

- στη Ρώμη τον Μάρτιο του 2000·

- στη Λισσαβόνα τον Ιούνιο του 2000·

- στο Παρίσι τον Νοέμβριο 2000.

3.2.2. Τα βασικά συμπεράσματα που εξήχθησαν μετά από τις διάφορες συνεδριάσεις που πραγματοποιήθηκαν μπορούν να συνοψισθούν ως ακολούθως:

α) Υπάρχει μία τάση άμεσης προσφυγής στα δικαστήρια αντί να επιδιώκεται η εξεύρεση λύσης με διαμεσολάβηση. Παρά το γεγονός αυτό, η ύπαρξη και μόνο ενός σημείου επαφής ωθεί τους αντιδίκους να αποσύρουν τις αγωγές που έχουν καταθέσει.

β) Η κύρια δυσκολία που υπάρχει αφορά την παροχή πληροφοριών προς τις επιχειρήσεις και ιδιαίτερα τις ΜΜΕ.

γ) Τα περισσότερα προβλήματα οφείλονται στην έλλειψη πληροφόρησης και στην κακή ερμηνεία των "φαιών ζωνών" της νομοθεσίας.

δ) Οι περισσότερες επιχειρήσεις που αντιμετωπίζουν δυσκολίες απευθύνονται στις Ευρωθυρίδες διότι δεν γνωρίζουν επαρκώς τα Κέντρα Συντονισμού.

ε) Οι επαφές μεταξύ των επιχειρήσεων και των Κέντρων Συντονισμού είναι άμεσες και δεν γίνονται μέσω εθνικών οργανώσεων.

στ) Οι επιχειρήσεις που προσφεύγουν στα Κέντρα Συντονισμού είναι κυρίως εκείνες που αντιμετωπίζουν προβλήματα στις ξένες αγορές, ενώ το αντίστροφο συμβαίνει σπανίως·

ζ) Οι προσωπικές επαφές μεταξύ όλων Κέντρων αποτελούν ένα σημαντικό πλεονέκτημα για την καλύτερη επίλυση των προβλημάτων.

η) Όσον αφορά το περιεχόμενο, οι τομείς στους οποίους παρουσιάζονται συχνότερα προβλήματα είναι οι ακόλουθοι: η τοποθέτηση των εργαζομένων σε κάποια θέση, η φορολογία, ο έλεγχος της ποιότητας των προϊόντων, η αμοιβαία αναγνώριση, οι αποκλίνουσες ερμηνείες που δίδονται στις νομικές διατάξεις, και η ελεύθερη κυκλοφορία αγαθών και υπηρεσιών.

θ) Η ατελής μεταφορά των ευρωπαϊκών νομοθετικών διατάξεων αποτελεί ένα βασικό πρόβλημα, ιδιαίτερα όσον αφορά ορισμένους τομείς όπως οι ακόλουθοι: η πιστοποίησης και ιδιαίτερα τα τεχνικά πρότυπα, τα γεωργικά προϊόντα διατροφής, η άμεση και η έμμεση φορολογία, και η ανάθεση των δημοσίων συμβάσεων.

ι) Πολλά προβλήματα οφείλονται στις τοπικές και περιφερειακές ιδιαιτερότητες, ιδιαίτερα όσον αφορά την ύπαρξη διαφορών μεταξύ των νομοθεσιών.

κ) Ένας δυσανάλογος αριθμός προβλημάτων αφορά τις υποψήφιες χώρες.

3.2.3. Η προεδρία θεώρησε τις εν λόγω επισκέψεις ως ιδιαίτερα χρήσιμες και η γενική εντύπωση που επικρατεί είναι πολύ θετική δεδομένου ότι τα Κέντρα κατόρθωσαν να επιλύσουν ορισμένα συγκεκριμένα προβλήματα σε άμεση επαφή με τους χρήστες. Επίσης, τα Κέντρα επέτυχαν να συνεργασθούν επιτυχώς με τα κράτη μέλη και να προωθήσουν τη συνεργασία σε επίπεδο κρατών μελών.

3.3. Πολυάριθμες πρωτοβουλίες ανέλαβαν, επίσης, και οι οικονομικοί και κοινωνικοί φορείς όχι μόνον σε συνεργασία με την Επιτροπή αλλά και αυτόνομα με ή χωρίς την παροχή κρατικών ενισχύσεων:

α) οι κοινωνικοί εταίροι ανέπτυξαν, βάσει των προβλεπομένων από τη Συνθήκη του Μάαστριχτ και με δική τους πρωτοβουλία, ευρωπαϊκό κοινωνικό διάλογο που κατέληξε στην υπογραφή συμβατικών συμφωνιών. Ήδη έχουν υπογραφεί τρεις συμφωνίες (γονική άδεια, εργασία ορισμένου χρόνου, μερική απασχόληση) οι οποίες στη συνέχεια μετατράπηκαν από το Συμβούλιο σε οδηγίες. Η εμφάνιση των κοινωνικών εταίρων στο προσκήνιο αποτελεί εξέλιξη ιδιαίτερα σημαντική και με πολλές δυνατότητες περαιτέρω ανάπτυξης η οποία ανοίγει το δρόμο για τη δημιουργία μίας Ευρώπης που θα βασίζεται περισσότερο στις συλλογικές συμβάσεις και στη συμμετοχική αυτορρύθμιση·

β) δημιουργήθηκαν περισσότερα από 600 ευρωπαϊκά συμβούλια επιχειρήσεων στην ΕΕ, πολλά εκ των οποίων πριν από τη θέσπιση των διατάξεων της οδηγίας·

γ) τέθηκαν σε εφαρμογή 60 περιφερειακά σύμφωνα για την απασχόληση στις διάφορες περιφέρειες της ΕΕ που συνέβαλαν στη σύναψη νέων τοπικών εταιρικών σχέσεων·

δ) δημιουργήθηκαν χιλιάδες ευρωπαϊκά πρότυπα από τα ευρωπαϊκά όργανα τυποποίησης (Ευρωπαϊκή Επιτροπή Τυποποίησης (CEN), Ευρωπαϊκή Επιτροπή Ηλεκτροτεχνικής Τυποποίησης (CENELEC), και Ευρωπαϊκό Ινστιτούτο Τυποποίησης των Τηλεπικοινωνιών (ETSI)), γεγονός που αποτελεί σημαντική εξέλιξη, απαραίτητη για τη διασφάλιση της κανονιστικής συνοχής της ΕΕ, παρά το ότι τα εθνικά πρότυπα, όχι μόνον δεν μειώθηκαν, αλλά συνέχισαν να αυξάνονται σε ακόμη μεγαλύτερο βαθμό·

ε) το Ευρωπαϊκό Γραφείο Διπλωμάτων Ευρεσιτεχνίας χορήγησε 480000 ευρωπαϊκά διπλώματα ευρεσιτεχνίας. Τα εν λόγω ευρωπαϊκά διπλώματα ευρεσιτεχνίας εξασφαλίζουν στους κατόχους τους την απαραίτητη πνευματική και βιομηχανική προστασία στο κράτος μέλος της επιλογής τους, παρά το γεγονός ότι μόνον με τη θέσπιση του κοινοτικού διπλώματος ευρεσιτεχνίας, που αναμένεται εδώ και πολύ καιρό αλλά παραμένει ακόμη στο στάδιο του σχεδιασμού, θα παρασχεθεί ολοκληρωμένη κάλυψη σε ολόκληρη την ΕΕ με μικρότερο κόστος·

στ) οι αμοιβαίες αναγνωρίσεις έχουν διευκολυνθεί από τις συμφωνίες πιστοποίησης που έχουν συναφθεί σε ευρωπαϊκή κλίμακα. Παρά το γεγονός αυτό, οι εν λόγω συμφωνίες δεν είναι αρκετές και θα πρέπει να συναφθούν περισσότερες κατά τη διάρκεια των επόμενων ετών·

ζ) διεξάχθηκαν πολυάριθμες έρευνες σε πολλά κράτη μέλη με αντικείμενο την ενιαία αγορά, συχνά με πρωτοβουλία των εργοδοτικών οργανώσεων ή σε συνεργασία με αυτές, οι οποίες ήσαν συμπληρωματικές των ερευνών που διεξήγαγε η Επιτροπή·

η) η προοπτική της δημιουργίας μίας ευρωπαϊκής χρηματιστηριακής αγοράς, μετά την καθιέρωση του ευρώ, είχε ως αποτέλεσμα την ανάληψη πολλών πρωτοβουλιών, συγκεκριμένα την Εuronext, και τη σύναψη μίας συμφωνίας μεταξύ της Φρανκφούρτης και του Λονδίνου. Στο άμεσο μέλλον θα υπάρξουν στον εν λόγω τομέα στρατηγικής σημασίας εξελίξεις, κυρίως λόγω του γεγονότος ότι η οικονομική και νομισματική ένωση, όπως και η παγκοσμιοποίηση, καθιστούν, αναπόφευκτα, απαραίτητη την όσο το δυνατόν μεγαλύτερη ενοποίηση της ευρωπαϊκής χρηματιστηριακής αγοράς·

θ) δημιουργήθηκαν ενώσεις νέων επιχειρηματιών (junior-entreprises, κ.λπ.) σε ευρωπαϊκή κλίμακα·

ι) δημιουργήθηκαν πολυάριθμες ενώσεις προώθησης των κεφαλαίων επιχειρηματικού κινδύνου προκειμένου να βοηθήσουν τις νέες επιχειρήσεις της νέας οικονομίας και τις ΜΜΕ. Η επιτάχυνση της τεχνολογικής προόδου, κυρίως μέσω της μηχανοργάνωσης, αποτελεί τόσο αιτία όσο και πηγή ανάληψης σημαντικών ευρωπαϊκών καινοτόμων πρωτοβουλιών·

ια) υιοθετήθηκαν ευρωπαϊκοί κώδικες συμπεριφοράς των ενώσεων και των επιχειρήσεων προκειμένου να προωθηθεί η εναρμόνιση των μεθόδων εργασίας στην ενιαία αγορά·

ιβ) η προώθηση και η θέσπιση του κατάλληλου για την ανάπτυξη του ηλεκτρονικού εμπορίου πλαισίου αποτελούν ολοένα και περισσότερο αντικείμενο αυτορρύθμισης, με στόχο τη διασφάλιση της εφαρμογής δεοντολογικών κανόνων και την προστασία των καταναλωτών. Πρόκειται για ιδιαίτερα σημαντική εξέλιξη η οποία πρέπει να συνεχιστεί·

ιγ) δημιουργήθηκαν τελευταία οι κατάλληλοι μηχανισμοί για την ανάπτυξη του θεσμού της χορηγίας από τις επιχειρήσεις. Η εν λόγω εξέλιξη αποτελεί σημαντική οικονομική και πολιτιστική καινοτομία η οποία αξίζει να αναφερθεί ιδιαίτερα·

ιδ) αναλήφθηκαν δράσεις στήριξης και νομικής συνεργασίας επαγγελματικών οργανώσεων, συνδικαλιστικών οργανώσεων, και ενώσεων δικηγόρων οι οποίες αναπτύσσονται παράλληλα με τη δημιουργία της μεγάλης αγοράς στους τομείς της ελεύθερης κυκλοφορίας, εργασίας, και κατανάλωσης στα διάφορα κράτη μέλη·

ιε) συνεχίζουν να αναπτύσσονται η αστική συνεργασία και οι αδελφοποιήσεις, που αποτελούν πρωτοβουλίες που έχουν ήδη αποδειχθεί αποτελεσματικές, τόσο μεταξύ πόλεων μικρού και μεσαίου μεγέθους όσο και μεταξύ μεγάλων μητροπόλεων, με στόχο τη διάδοση των εμπειριών που έχουν αποκτηθεί στους διάφορους τομείς, όπως το περιβάλλον, οι μεταφορές, η ασφάλεια, ο πολιτισμός, κ.λπ.·

ιστ) συνάφθηκαν, γενικά, τοπικές και περιφερειακές εταιρικές σχέσεις σε πολλές περιφέρειες, που συμβάλλουν στη σύνδεση του συνόλου της επικράτειας της ΕΕ μέσω του σχηματισμού αποκεντρωμένων δικτύων με στόχο την ενίσχυση της αλληλεγγύης και των ανταλλαγών. Επίσης η αύξηση του αριθμού των γραφείων αντιπροσώπευσης των περιφερειών ενώπιον των κοινοτικών θεσμικών οργάνων (194 αντιπροσωπείες μέχρι σήμερα) επέτρεψε την ανάπτυξη εποικοδομητικών επαφών και την αύξηση του αριθμού των εταιρικών σχέσεων που συνάπτονται·

ιζ) διοργανώθηκαν κύκλοι μαθημάτων για την κατάρτιση των δημοσίων υπαλλήλων σε πολλές ευρωπαϊκές χώρες, ιδιαίτερα μέσω του Ευρωπαϊκού Κέντρου του Στρασβούργου. Ο τομέας αυτός αναμένεται να αναπτυχθεί ακόμη περισσότερο ιδιαίτερα λόγω της προοπτικής ανάπτυξης της συνεργασίας των διοικήσεων των κρατών μελών στην ενιαία αγορά·

ιη) θεσμοθετήθηκε ο διατλαντικός διάλογος εκ μέρους των ευρωπαϊκών επιχειρηματικών κύκλων στο πλαίσιο του Διατλαντικού Επιχειρηματικού Διαλόγου (TABD) ενώ, παράλληλα, διεξήχθησαν πολλές συζητήσεις στρογγυλής τραπέζης (π.χ., Ρωσία, Ιαπωνία) οι οποίες διευκολύνουν, χάρη σε μία συνεκτική ευρωπαϊκή προσέγγιση, την ανάπτυξη των επαφών και τη σύναψη εμπορικών συμφωνιών μεταξύ της ΕΕ και των κυριότερων εταίρων της.

4. Η επίδραση και τα όρια των εν λόγω πρωτοβουλιών

4.1. Διαπιστώνεται ότι ένας μεγάλος αριθμός των πρωτοβουλιών που αναλαμβάνονται αφορά κυρίως τη στήριξη των ΜΜΕ, οι οποίες χρειάζονται πολύ μεγαλύτερη βοήθεια από ό,τι οι μεγάλες επιχειρήσεις προκειμένου να επωφεληθούν πλήρως από τις δυνατότητες που προσφέρει η ενιαία αγορά.

4.2. Επίσης, παρατηρείται ότι ο αριθμός των πρωτοβουλιών που αφορούν άλλους τομείς και άλλους παράγοντες είναι μικρότερος από τον αριθμό των πρωτοβουλιών που αφορούν τις επιχειρήσεις. Παρά το γεγονός αυτό, υφίστανται ορισμένες πρωτοβουλίες του είδους αυτού, ιδιαίτερα όσον αφορά την αντιμετώπιση των προβλημάτων των εργαζομένων. Οι πρωτοβουλίες που αφορούν τους καταναλωτές είναι πολύ λιγότερες.

4.3. Ως προς το περιεχόμενο θα πρέπει να παρατηρηθεί ότι ένας σημαντικός αριθμός πρωτοβουλιών που αναλήφθηκαν τελευταία αφορούν το Διαδίκτυο και το ηλεκτρονικό εμπόριο. Στους εν λόγω τομείς διαπιστώνεται σημαντική καθυστέρηση ως προς την ενημέρωση και τη συνεργασία η οποία πρέπει να αντιμετωπισθεί ιδιαίτερα όσον αφορά τις ΜΜΕ.

4.4. Οι εν λόγω πρωτοβουλίες καταδεικνύουν την αποκέντρωση της διαχείρισης της ενιαίας αγοράς και την ολοένα και μεγαλύτερη συμμετοχή τόσο των κοινωνικοεπαγγελματικών οργανώσεων όσο και των τοπικών και περιφερειακών διοικήσεων.

4.5. Οι εν λόγω πρωτοβουλίες έχουν σημαντικά θετικά αποτελέσματα

4.5.1. Υφίστανται σήμερα μέσα άμεσης και συνεχούς ενημέρωσης των ευρωπαίων πολιτών, η χρησιμοποίηση των οποίων είναι ουσιαστικά δωρεάν, είτε πρόκειται για τις ιστοθέσεις του Διαδικτύου, ιδιαίτερα της ιστοθέσης Εuropa, είτε για τα δίκτυα που έχουν δημιουργηθεί στο πλαίσιο εταιρικών σχέσεων που έχουν συναφθεί σε ολόκληρη την Ευρώπη. Η εξέλιξη αυτή αποτελεί πραγματική επανάσταση σε σχέση με την κατάσταση που επικρατούσε μόλις πριν από μερικά χρόνια.

4.5.2. Η άμεση αυτή δυνατότητα ενημέρωσης αποτελεί πραγματική πρόκληση για τους ευρωπαίους πολίτες προκειμένου να επωφεληθούν από τις ελευθερίες που τους παρέχονται, να αναλάβουν νέες πρωτοβουλίες, και να συμβάλουν στην ουσιαστική καθημερινή λειτουργία της ενιαίας αγοράς σε τοπικό επίπεδο.

4.5.3. Έχουν αναπτυχθεί εταιρικές σχέσεις σε όλα τα επίπεδα στις οποίες συμμετέχουν τα ευρωπαϊκά θεσμικά όργανα, τα κράτη μέλη, και οι οικονομικοί και κοινωνικοί εταίροι με σκοπό την επίτευξη κοινών στόχων.

4.5.4. Η διαχείριση της ενιαίας αγοράς αποτελεί ολοένα και περισσότερο μία κοινή αποστολή, ενώ οι διοικήσεις και οι κοινωνικοεπαγγελματικές οργανώσεις αναλαμβάνουν ρόλο καθοριστικής σημασίας για την πραγματοποίηση των κατάλληλων προσαρμογών σε τοπικό επίπεδο.

4.5.5. Δημιουργούνται ολοένα και περισσότερο χώροι ελεύθερης διαπραγμάτευσης και αυτορρύθμισης οι οποίοι αποτελούν τον προάγγελο μίας νέας μορφής διακυβέρνησης της Ευρώπης που δεν θα είναι πλέον συγκεντρωτική, δεν θα βασίζεται σε μία προσέγγιση "από την κορυφή προς τη βάση", αλλά θα είναι πιο πολυφωνική και "διαλογική", βάσει μίας προσέγγισης "από τη βάση προς την κορυφή", και θα διαπνέεται από μία νέα αντίληψη περί κατανομής των αρμοδιοτήτων.

4.5.6. Αναπτύσσεται μία πραγματικά ευρωπαϊκή αγορά εργασίας, ιδιαίτερα στις παραμεθόριες περιοχές, χάρη κυρίως στις ανταλλαγές που πραγματοποιούνται και στις ενισχύσεις που παρέχονται.

4.5.7. Οι εν λόγω πρωτοβουλίες συμβάλλουν καθοριστικά στην εξάλειψη των διοικητικών και πολιτιστικών εμποδίων που συνεχίζουν να υφίστανται, συμπληρώνοντας κατά τον τρόπο αυτό τις νομοθετικού χαρακτήρα οδηγίες.

4.5.8. Επίσης, οι εν λόγω πρωτοβουλίες αποτελούν σημαντικό μέσο αποκάλυψης των εμποδίων, κυρίως νομικών εμποδίων, που συνεχίζουν να υπάρχουν και που συχνά παρεμποδίζουν την ανάπτυξη των πρωτοβουλιών αυτών.

4.5.9. Οι πρωτοβουλίες αυτές συνιστούν μία δεξαμενή ορθών πρακτικών και συμβάλλουν στη διάδοση ιδεών και επιτυχών πρακτικών, καθιστώντας, έτσι, την ενιαία αγορά πεδίο δοκιμής καινοτομιών.

4.5.10. Οι κοινές δράσεις που αναλαμβάνονται στην ενιαία αγορά και έναντι των τρίτων αγορών συμβάλλουν στη διαμόρφωση κοινών ταυτοτήτων, διασυνοριακών ή πραγματικά ευρωπαϊκών.

4.6. Επίσης, οι εν λόγω πρωτοβουλίες καταδεικνύουν, αφενός, τα όρια που υφίστανται μεταξύ των διαφόρων κατηγοριών και, αφετέρου, το γεγονός ότι είναι πολύ ευκολότερη η αντιμετώπιση ορισμένων κατηγοριών προβλημάτων:

4.6.1. Οι ψυχολογικές πτυχές

- οι Ευρωπαίοι (πολίτες, καταναλωτές, συνδικαλιστικές οργανώσεις, επιχειρηματίες) δεν γνωρίζουν πάντα τα μέσα που έχουν στη διάθεσή τους, παρά την ήδη υπάρχουσα ευρεία ενημέρωση·

- συνεχίζεται η παρεμβολή γλωσσικών και πολιτιστικών εμποδίων παρά τις προσπάθειες που καταβάλλονται για την εξάλειψή τους με τις εν λόγω πρωτοβουλίες.

4.6.2. Οι νομικές πτυχές

- καθίσταται ολοένα και περισσότερο εμφανής, ιδιαίτερα όσο αναπτύσσεται η ανάληψη παρόμοιων πρωτοβουλιών, η έλλειψη των κατάλληλων νομικών μηχανισμών (βλέπε καταστατικό ευρωπαϊκής εταιρείας, κοινοτικό δίπλωμα ευρεσιτεχνίας, κατάργηση της διπλής φορολόγησης, κ.λπ.).

4.6.3. Οι τεχνικές πτυχές

- οι πρωτοβουλίες που αναλαμβάνονται είναι συχνά αποσπασματικές με αποτέλεσμα να μην αξιοποιούνται οι δυνατότητες συνέργιας με συμπληρωματικές πρωτοβουλίες·

- η σχέση κόστους/οφέλους των πρωτοβουλιών που αναλαμβάνονται, ο καινοτόμος και υποδειγματικός τους χαρακτήρας και η αποτελεσματικότητά τους για όσους συμμετέχουν σε αυτές, κυμαίνονται σημαντικά, παρά το γεγονός ότι η ορθή αξιολόγησή τους είναι συχνά δύσκολη.

4.6.4. Η Ευρωπαϊκή Επιτροπή, με έρευνα που εκπόνησε το 1999 μεταξύ 3000 επιχειρήσεων διαφορετικού μεγέθους, τομέα δραστηριότητας και εθνικότητας, προέβη στον εντοπισμό ορισμένων εξ αυτών των εμποδίων. Παρά το γεγονός ότι οι εν λόγω επιχειρήσεις αναγνωρίζουν γενικά ότι η κατάσταση έχει βελτιωθεί τόσο ως προς τη συχνότητα εμφάνισης των εμποδίων όσο και ως προς τη σοβαρότητά τους, ωστόσο η ΟΚΕ εντόπισε ορισμένα σοβαρά εμπόδια κατά τις διάφορες ακροάσεις που πραγματοποίησε:

- το επιπρόσθετο κόστος που προκαλείται λόγω της ανάγκης να καταστούν συμβατά προϊόντα και υπηρεσίες που έχουν εθνικές προδιαγραφές·

- η υπερβολική χορήγηση κρατικών ενισχύσεων που ευνοούν ορισμένες επιχειρήσεις εις βάρος του ανταγωνισμού·

- οι δυσκολίες που οφείλονται στην εφαρμογή μη ομοιόμορφων συστημάτων και διαδικασιών του ΦΠΑ·

- οι περιορισμοί πρόσβασης στις αγορές και η ύπαρξη αποκλειστικών δικτύων·

- το υψηλό κόστος της χρηματοδότησης διασυνοριακών δραστηριοτήτων·

- η ανεπαρκής αντιμετώπιση της φοροδιαφυγής, της εμπορικής απάτης, και των δραστηριοτήτων πειρατείας και παραποίησης προϊόντων·

- η έλλειψη νομικής ασφάλειας σε σχέση με τις συμβάσεις που συνάπτονται και τις διασυνοριακές συναλλαγές.

5. Συστάσεις της ΟΚΕ

5.1. Λόγω της υπερβολικής αύξησης του αριθμού των πρωτοβουλιών που αναλαμβάνονται, η πρωτοβουλία Prism έχει ως στόχο:

- τη θέσπιση κριτηρίων για τον καθορισμό των "ορθών πρακτικών"·

- την κατάργηση των εμποδίων που παρεμβάλλονται, και

- την προβολή των βέλτιστων πρακτικών.

5.2. Προκειμένου να επιτευχθούν οι στόχοι αυτοί η ΟΚΕ ζητεί από τους λοιπούς παράγοντες της ενιαίας αγοράς, δηλαδή τα ευρωπαϊκά θεσμικά όργανα, τα κράτη μέλη, τις περιφέρειες και τις κοινωνικοοικονομικές οργανώσεις, να εντείνουν τις προσπάθειές τους στους ακόλουθους τομείς:

5.2.1. Τα ευρωπαϊκά θεσμικά όργανα θα πρέπει:

5.2.1.1. να εξαλείψουν τα εμπόδια που παρεμβάλλονται ακόμη στην ανάληψη πρωτοβουλιών στην ενιαία αγορά, θεσπίζοντας την αναγκαία νομική βάση (κοινοτικό δίπλωμα ευρεσιτεχνίας, καταστατικό ευρωπαϊκής εταιρείας, κ.λπ.)·

5.2.1.2. να διασφαλίσουν ώστε οι κοινοτικές ενισχύσεις να συνδέονται περισσότερο με την προώθηση καινοτόμων συμπράξεων με τη συμμετοχή των κοινωνικοοικονομικών εταίρων·

5.2.1.3. να επανενεργοποιήσουν ορισμένες κοινοτικές πρωτοβουλίες με στόχο την εκπλήρωση των προσδοκιών των χρηστών, ιδιαίτερα όσον αφορά το Γραφείο Προσέγγισης των Επιχειρήσεων (BC-Net, Ευρωπαϊκό Δίκτυο Συνεργασίας και Προσέγγισης των Επιχειρήσεων) και B.R.E. (Γραφείο Συνεργασίας των Επιχειρήσεων), το πρόγραμμα Ιnterprise ή το πρόγραμμα Mattheus για την ανταλλαγή δημοσίων υπαλλήλων·

5.2.1.4. να προωθήσουν την ανάληψη νέων πρωτοβουλιών με στόχο την ικανοποίηση ορισμένων απαιτήσεων που αφορούν, κυρίως, τη βελτίωση της ασφάλειας των προϊόντων, την προστασία των καταναλωτών, το περιβάλλον, την καταπολέμηση της απάτης·

5.2.1.5. να ενθαρρύνουν τους κοινωνικοοικονομικούς φορείς προκειμένου να επιδιώξουν τη δημιουργία χώρων διαπραγμάτευσης και χώρων αυτορρύθμισης με στόχο τον σαφή προσδιορισμό και τη συμπλήρωση των κανόνων της ενιαίας ευρωπαϊκής αγοράς.

5.2.2. Τα κράτη μέλη και οι περιφέρειες θα πρέπει:

5.2.2.1. να βελτιώσουν τη λειτουργία και να προβάλλουν περισσότερο το έργο των Σημείων Επαφής και των Κέντρων Συντονισμού, ιδιαίτερα για να διασφαλιστεί η επαρκής ενημέρωση των πολιτών και των επιχειρήσεων σχετικά με το έργο και τη λειτουργία των εν λόγω οργανισμών·

5.2.2.2. να επιδιώξουν μεγαλύτερη συνεργασία, τόσο σε επίπεδο κρατών μελών και περιφερειών όσο και με την Ευρωπαϊκή Επιτροπή, με στόχο τη διευκόλυνση της λειτουργίας της ενιαίας αγοράς, κυρίως μέσω της ενίσχυσης της συνεργασίας των διοικήσεων με σκοπό τη διασφάλιση κοινών ελέγχων·

5.2.2.3. να διασφαλίσουν τη συμβατότητα των εθνικών και τοπικών κανονιστικών ρυθμίσεων με τις αντίστοιχες ευρωπαϊκές και την ανάπτυξη των αμοιβαίων αναγνωρίσεων σε ευρωπαϊκή κλίμακα·

5.2.2.4. να διασφαλίσουν τη μεταφορά της ευρωπαϊκής νομοθεσίας κατά τρόπο ορθό και χωρίς καθυστερήσεις·

5.2.2.5. να επιδιώξουν, κατά την χρησιμοποίηση των κοινοτικών ενισχύσεων, τη μεγαλύτερη συμμετοχή των κοινωνικοοικονομικών παραγόντων και τη σύναψη εταιρικών σχέσεων που συμβάλλουν στη βελτίωση της λειτουργίας της ενιαίας αγοράς·

5.2.2.6. να ενισχύσουν το ρόλο των εν λόγω πρωτοβουλιών ως των καταλληλότερων μέσων ενημέρωσης σχετικά με την κατάσταση που επικρατεί στην ενιαία αγορά.

5.2.3. Οι κοινωνικοοικονομικές οργανώσεις θα πρέπει:

5.2.3.1. να προβούν στην ανάληψη πρωτοβουλιών και στη ανάπτυξη συμπράξεων στην ενιαία αγορά οι οποίες εμπνέονται από τις βέλτιστες πρακτικές που έχουν εντοπισθεί στον αντίστοιχο τομέα δράσης τους·

5.2.3.2. να αναπτύξουν την διασύνδεση συμπληρωματικών πρωτοβουλιών προκειμένου να αυξηθεί η επίδραση και η συνέργιά τους στην ενιαία αγορά·

5.2.3.3. να συμμετάσχουν άμεσα, μέσω της κατάρτισης κωδίκων συμπεριφοράς και της σύναψης συμβατικών συμφωνιών, στη δημιουργία χώρων αυτορρύθμισης για τον καθορισμό και την εφαρμογή των κανόνων της ενιαίας αγοράς·

5.2.3.4. να εντοπίσουν τα προβλήματα που συνεχίζουν να υφίστανται και τις νέες ανάγκες που έχουν προκύψει και να ενημερώσουν τα αρμόδια όργανα (κυρίως την Ευρωπαϊκή Επιτροπή και το Παρατηρητήριο της Ενιαίας Αγοράς της Οικονομικής και Κοινωνικής Επιτροπής).

Βρυξέλλες, 29 Νοεμβρίου 2000.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Τα στοιχεία της παρούσας έκθεσης προέρχονται από διάφορες πηγές:

- εθνικές, σε επίπεδο ΠΕΑ·

- εθνικές, από ειδικές επισκέψεις στα Κέντρα Συντονισμού που έχουν ιδρυθεί στα κράτη μέλη·

- περιφερειακές πρωτοβουλίες (γνωμοδότηση "Prism - Περιφερειακές πρωτοβουλίες)"·

- διασυνοριακές πρωτοβουλίες (γνωμοδότηση "Prism - Διασυνοριακές πρωτοβουλίες)"·

- ερωτήσεις που υποβλήθηκαν σeδιάφορες οργανώσεις μέσω ερευνών·

- από έρευνες μέσω του Διαδικτύου ή άλλων πηγών πληροφόρησης και Ευρωπαϊκά Γραφεία.